CELEX: C2006/086/10
Language: sl
Date: 2006-04-08 00:00:00
Title: Sodba Sodišča (prvi senat) z dne  16. februarja 2006  v zadevi C-215/04 (predlog za sprejem predhodne odločbe Østre Landsret): Marius Pedersen A/S proti Miljøstyrelsen (Odpadki — Pošiljka odpadkov — Odpadki, namenjeni za predelavo — Pojem  prijavitelja  — Dolžnosti prijavitelja)

8.4.2006   
            
            
               SL
            
            
               Uradni list Evropske unije
            
            
               C 86/6
            
         
      SODBA SODIŠČA
   
   (prvi senat)
   z dne 16. februarja 2006
   v zadevi C-215/04 (predlog za sprejem predhodne odločbe Østre Landsret): Marius Pedersen A/S proti Miljøstyrelsen (1)
   
   (Odpadki - Pošiljka odpadkov - Odpadki, namenjeni za predelavo - Pojem „prijavitelja“ - Dolžnosti prijavitelja)
   (2006/C 86/10)
   Jezik postopka: danščina
   V zadevi C-215/04, katere predmet je predlog za sprejem predhodne odločbe na podlagi člena 234 ES, ki ga je na Sodišče naslovilo Østre Landsret (Danska) z odločbo z dne 14. maja 2004, ki je prispela na Sodišče 21. maja 2004, v postopku Marius Pedersen A/S proti Miljøstyrelsen, je Sodišče (prvi senat), v sestavi P. Jann, predsednik senata, K. Schiemann (poročevalec), N. Colneric, sodnica, J. N. Cunha Rodrigues in E. Levits, sodnika, generalni pravobranilec: P. Léger, sodna tajnica: M. Ferreira, glavna administratorka, 16. februarja 2006 razglasilo sodbo, katere izrek se glasi:
   
               1)
            
            
               Besedilo „kadar to ni mogoče“ iz člena 2(g)(ii) Uredbe Sveta (EGS) št. 259/93 z dne 1. februarja 1993 o nadzorovanju in kontroli pošiljk odpadkov znotraj Evropske skupnosti, v Skupnost in iz nje je treba razlagati tako, da samo dejstvo, da je oseba zbiralec, ki mu je bilo izdano dovoljenje, temu ne daje tudi lastnosti prijavitelja pošiljke odpadkov za predelavo. Vendar okoliščini, da povzročitelj odpadkov ni znan ali da je število povzročiteljev tako veliko in njihov posamični prispevek iz te dejavnosti tako majhen, da ne bi bilo razumno, da bi morali ti povzročitelji posamično prijavljati pošiljke odpadkov, lahko upravičujeta, da se zbiralec, ki mu je bilo izdano dovoljenje, šteje za prijavitelja pošiljke odpadkov za predelavo.
            
         
               2)
            
            
               Pristojni organ države odpreme lahko na podlagi člena 7(2) in (4)(a), prva alinea, Uredbe št. 259/93 ugovarja pošiljki odpadkov, če nima podatkov o razmerah njihove obdelave v namembni državi. Nasprotno od prijavitelja ni mogoče zahtevati, naj dokaže, da bo predelava v namembni državi enakovredna tisti, ki jo predvidevajo predpisi države odpreme.
            
         
               3)
            
            
               Člen 6(5), prva alinea, Uredbe št. 259/93 je treba razlagati tako, da dolžnost predložitve podatkov o sestavi odpadkov ni izpolnjena, če prijavitelj prijavi kategorijo odpadkov z navedbo „odpadki iz elektronskih delov strojev“.
            
         
               4)
            
            
               Rok, določen v členu 7(2) Uredbe št. 259/93, začne teči, ko pristojni organi namembne države pošljejo potrditev, ne glede na dejstvo, da pristojni organi države odpreme menijo, da niso prejeli vseh podatkov, ki jih zahteva člen 6(5) te uredbe. Posledica prekoračitve tega roka je to, da pristojni organi ne morejo več ugovarjati pošiljki oziroma zahtevati od prijavitelja dodatnih informacij.
            
         
      (1)  UL C 190, 24. 7.2004.